بهداد سلیمی
بهداد سلیمی (بزائه ۱۷ آذر ۱۳۶۸ شاهی دله) اتا مازرونی وزنه‌بردار هسته که فوق سنگین رجه دله دره و این وزن درون جهون ِرکورد ره شه دَس په دانّه که ۲۱۴ کیلوگرم هسته. 

سلیمی سال ۲۰۱۰، ۱۰۵+ کیلو سَره جهون دله قهرمون بیّه و حسین رضازاده په، این وزن دله بتونسته طلا بَیره. وه این مسابقات دله ۲۰۸ کیلوگرم ات‌ضرب جه یوگنی چیگیشف روس په دیّه و دِضرب دله ۲۴۵ کیلوگرم جه ماتیاس اشتاینر آلمانی په دوم بیّه و دِتا نقره جه مجموع ۴۵۳ کیلوگرم جه اول بیّه.
وه ایران و آسیا جوونون ات‌ضرب رکورد ره ۱۸۸ کیلوگرم جه سال ۱۳۸۷ بییته.

بهداد سلیمی آسیا وزنه‌برداری رقابتون که تانگ لینگ چین دله بی‌یه درون، وزن فوق‌سنگین سَره مجموع ۴۵۸ کیلوگرم جه (۲۰۸ کیلوگرم ات‎ضرب/۲۵۰ کیلوگرم دِضرب) آسیای قوی‌ترین آدِم بیّه.

وه بتونسته ات‌ضرب فرانسه دله، وزنه ۲۱۴ کیلوگرمی جه جهون رکورد ره این رشته دله بشکنه و حسین رضازاده جه پیش دکفه.
وه سال ۱۳۸۹ هم ایرانی جوون ملی نشون ره بَییته.

ریو المپیک دله بهداد سلیمی ات‌ضرب سَره شه رکورد ره دِ کیلو بالاته بَوِرده و درحالیکه ونه لینگ مصدوم بی‌یه، دِ ضرب هم شرکت هاکرده. وه دِ ضرب دله اولین بار خطا جه وزنه ره جور بَوِرده و دِتا چراغ سِرخ بَینه. همینسه دِباره بورده سکو سَر و این دفه سه‌تا چراغ اسپه بَیینه و وه بورده تمرین‌خنه دله هنیشته و خشحالی کارده که هیئت ژولی ونه دومین حرکت ره هم رد هاکرده و بائوتنه ونه امتیاز دِ ضرب دله ونه صفر بمونده. همینسه سومین بار همون وزنه ره بزوئه ولی خستگی جه نتونسته وزنه ره این دفه یور بَوره و وه ره دمبدائه که باعث بَوو مدال نَییره.

وه جاکارتای آسیایی کائون دله طلا بَیته و بعد مسابقه شه دَوِندی ره دَر بیارده و وزنه‌ئون ره خاش هدا که یعنن دیگه حرفه‌ای ورزش ره دمباله نَییرنه و وزنه‌برداری جه خدافظی کانده.

منابع 

سلیمی
گت مردمون شاهی
وزنه‌بردارون